30. augustil 2022 esitatud hagi – Euroopa Komisjon versus Hispaania Kuningriik

(Kohtuasi C-576/22)

(2022/C 418/16)

Kohtumenetluse keel: hispaania

Pooled

Hageja: Euroopa Komisjon (esindajad: C. Hermes ja E. Sanfrutos Cano)

Kostja: Hispaania Kuningriik

Hageja nõuded

— tuvastada, et kuna Hispaania Kuningriik ei määranud nitraatide osas tundlikeks aladeks Castilla-Leóni, Extremadura, Galicia, Baleaaride, Kanaari saarte, Madridi ja Valencia autonoomsetes piirkondades vooluvee (pinnavesi) ja imbevee (põhjavesi) võtu neid alasid, mis on hagis määratletud saastunud proovikohtade osas asjakohased; kuna ta ei näinud Aragóni, Castilla-La Mancha, Castilla-Leóni, Extremadura ja Madridi autonoomsete piirkondade tegevuskavades ette kõiki vajalikke kohustuslikke meetmeid ja ei võtnud täiendavaid ega tõhusamaid meetmeid seoses eutrofeerumisega kogu riigis ja seoses nitraadireostusega nendes autonoomsetes piirkondades, kus nitraatide osas tundlike alade proovikohtades on näha reostuse suurenemise tendentsi, eeskätt Aragóni, Castilla-La Mancha, Castilla-Leóni ja Murcia autonoomses piirkonnas, siis on Hispaania Kuningriik rikkunud kohustusi, mis tulenevad nõukogu 12. detsembri 1991. aasta direktiivi 91/676/EMÜ (1) veekogude kaitsmise kohta põllumajandusest lähtuva nitraadireostuse eest artikli 3 lõikest 4 ja artikli 5 lõigetest 4 (koostoimes II ja III lisaga) ja 5;

— mõista kohtukulud välja Hispaania Kuningriigilt.

Väited ja peamised argumendid

Komisjon esitab oma hagi põhistamiseks kolm väidet liikmesriigi kohustuste rikkumise kohta.

Esimese väitega heidab komisjon Hispaania Kuningriigile ette seda, et ta ei täitnud kohustusi, mis tulenevad direktiivi 91/676/EMÜ artikli 3 lõikest 4. Komisjon on seisukohal, et Hispaania Kuningriik on rikkunud seda sätet seoses Castilla-Leóni, Extremadura, Galicia, Baleaaride, Kanaari saarte, Madridi ja Valencia autonoomsete piirkondadega, sest on endiselt selliseid alasid, mida ei ole määratud nitraatide osas tundlikeks aladeks ega arvatud juba olemasolevate nitraatide osas tundlikeks alade alla vaatamata sellele, et põllumajanduslikku päritolu nitraadireostuse kontrollivõrgu kaudu saadud andmete kohaselt tuleks need nii määratleda või olemasolevate alade alla arvata.

Liikmesriigi kohustuste rikkumise kohta käiva teise väitega heidab komisjon sisuliselt ette seda, et Aragóni, Castilla-La Mancha, Castilla-Leóni, Extremadura ja Madridi autonoomsete piirkondade tegevuskavades ei ole ette nähtud kõiki kohustuslikke meetmeid, mida direktiiv 91/676/EMÜ nõuab, mistõttu on rikutud selle direktiivi artikli 5 lõiget 4. Konkreetselt väidab komisjon seda, et nimetatud autonoomsete piirkondade tegevuskavad ei näe ette piisavaid meetmeid seoses väetise kasutamisega tugeva kaldega maa-aladel, mida nõuab direktiivi 91/676/EMÜ II lisa punkti A alapunkt 2, millele viitab selle direktiivi artikli 5 lõige 4; seda, et Extremadura tegevuskava ei näe endiselt ette meetmeid seoses tahke loomasõnniku ajutise ladustamisega maapinnale, väetise kasutamise registri ja maapinnale laotatava loomasõnniku maksimaalse kogusega hektari kohta, ja seda, et Madridi autonoomse piirkonna tegevuskava ei näe ette vajalikke meetmeid seoses tahke loomasõnniku ajutise ladustamisega maapinnale, mida on nimetatud direktiivi 91/767/EMÜ II ja III lisas.

Liikmesriigi kohustuste rikkumise kohta käiva kolmanda väitega heidab komisjon Hispaania Kuningriigile ette seda, et ta ei võtnud täiendavaid ega tõhusamaid meetmeid, mida nõuab direktiivi 91/676/EMÜ artikli 5 lõige 5. Selle sätte kohaselt peavad liikmesriigid tegevuskavade raames võtma täiendavad või tõhusamad meetmed, mida nad peavad vajalikuks, kui sama artikli lõikes 4 nimetatud meetmed ei ole küllaldased reostuse vähendamiseks ja põllumajanduslikku päritolu uute nitraadireostuse ärahoidmiseks. Komisjon on seisukohal, et Hispaania Kuningriik ei ole võtnud vajalikke täiendavaid ega tõhusamaid meetmeid, et astuda samme seoses Aragóni, Castilla-La Mancha, Castilla-Leóni ja Murcia autonoomse piirkonna nitraatide osas tundlikel aladel täheldatud reostuse suurenemise tendentsiga. Komisjon heidab Hispaania Kuningriigile ette ka seda, et ta ei võtnud vajalikke täiendavaid ega tõhusamaid meetmeid eutrofeerumisega võitlemiseks kogu riigis vaatamata sellele, et olemasolevatest andmetest on selge, et tegevuskavades ette nähtud meetmed ei ole piisavad reostuse vähendamiseks ja ärahoidmiseks.

(1) ELT 1991, L 375, lk 1; ELT eriväljaanne 15/02, lk 68.